
  На основу чл.29 Одлуке о градским управама  Града Сремска Митровица („Службени лист града Сремска Митровица“ бр. 30/2020), чл.6 Одлуке о начину остваривања права на материјалне помоћи– субвенције деци, ученицима и студентима са територије Града Сремска Митровица („Службени лист Града Сремска Митровица“  бр.7/2022), чл. 11 и чл. 41 ст. 1 алинеја 2  Одлуке о буџету Града Сремска Митровица за 2023. годину („Службени лист Града Сремска Митровица“ бр. 17/2022) и тачке IV Програма за доделу буџетских средстава успешним појединцима из области образовања бр.401-177/2023-III од 26.01.2023.године,  начелник Градске управе за образовање дана 07.02.2023.године,  расписује:
КОНКУРС
ЗА ДОДЕЛУ БУЏЕТСКИХ СРЕДСТАВА
УСПЕШНИМ ПОЈЕДИНЦИМА ИЗ ОБЛАСТИ ОБРАЗОВАЊА

 
I ОСНОВНИ УСЛОВИ КОЈЕ КАНДИДАТИ ТРЕБА ДА ИСПУЊАВАЈУ

 Конкурс се расписује ради доделе буџетских средстава успешним појединцима из области образовања: ученицима основних и средњих школа и успешним студентима редовних основних, мастер и докторских академских студија који се финансирају из буџета Републике Србије, који су држављани Републике Србије, имају пребивалиште на територији Града Сремска Митровица и који, поред ових услова, испуњавају још један од следећих критеријума: 
-  постижу запажене резултате у току школовања, студирања, стручног усавршавања;  
- остварују запажене резултате из области образовања на највишем рангу такмичења: републичком/међународном - прве три награде, музичка уметност – прва награда,  на основу Календара такмичења и смотри основних и средњих школа за школску 2022/2023 годину, изузев „online“ такмичења;
- којима су средства потребна за набавку неопходне стручне литературе и опреме која се  користи у његовом/њеном раду;
-  којима су средства потребна ради учешћа на стручним скуповима у иностранству;
-  који предлажу и реализују квалитетне програмске и друге активности,  и
- који нису по истом, или неком другом основу, већ добили средства из буџета Града     Сремска Митровица у 2023. години. 
Средства се додељују након спроведеног јавног конкурса. 


II ДОСТАВЉАЊЕ ДОКУМЕНТАЦИЈЕ

Уз пријаву, кандидати достављају и следећу документацију:
1. захтев (унети податак о разлогу подношења захтева, као и износ средстава неопходних за реализацију);
2. кратка биографија (унети податак о адреси становања и контакт телефон);
3. очитана лична карта (уколико није могуће очитати, приложити фотокопију исте); 
4. уверење о држављанству (прибавља орган по службеној дужности уколико се подносилац захтева не изјасни другачије);
5. оригинал, или оверена фотокопија, потврде образовне установе о статусу (редован ученик/ студент који је први пут уписан на наведену годину студија - на  буџету Републике Србије);
6. оригинал, или оверена фотокопија, документације о оствареним постигнућима;
7. оригинал позивног писма за стручна усавршавања у земљи и иностранству (са спецификацијом трошкова  котизације, превоза и/или смештаја);
8. оригинал препорука ментора са факултета, односно катедре;
9. фотокопија текућег рачуна подносиоца пријаве, односно родитеља/старатеља (уколико подносилац захтева нема текући рачун).


III РАЗМАТРАЊЕ ПРИЈАВА

 Поднете пријаве разматра Комисија за доделу средстава успешном појединцу (у даљем тексту: Комисија) у року од 5 дана од дана подношења Пријаве. 
  Комисију из претходног става образује начелник Градске управе за образовање (у даљем тексту: начелник) посебним Решењем, којим се утврђује састав и  број чланова Комисије као и њени задаци.
 Након разматрања поднетих пријава, Комисија утврђује предлог за доделу средстава и доставља га начелнику.
  О додели и висини буџетских средстава која ће бити додељена успешном појединцу одлучује начелник решењем, а на образложен предлог Комисије.
 Ако подносилац пријаве уз пријаву не достави сву потребну документацију, начелник ће решењем такву пријаву одбацити, а уколико не испуњава утврђене услове, начелник ће решењем пријаву одбити. 
  Против решења начелника подносилац пријаве има право приговора начелнику у року од 15 (петнаест) дана од дана пријема решења.
  Начелник је дужан да о приговору одлучи о року од највише 30 дана од дана пријема приговора. О приговору начелник одлучује у форми решења. 
  На решење начелника којим је одлучено по приговору, подносилац пријаве може изјавити жалбу Градском већу у  року од 15 (петнаест) дана од дана пријема решења.
  Решење Градског већа је коначно. 
  Успешан појединац којем су додељена средства дужан је да Градској управи за образовање поднесе Извештај о  свом раду, обиму и начину коришћења средстава,  односно о реализацији програма, за који су му наведена средства додељена у року од 15 (петнаест) дана од дана утрошка средстава, а најкасније до 20.12.2023. године.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                            
  У случају да корисник не поднесе Извештај у предвиђеном року, или из оправданих разлога не искористи додељена средства (болест, недобијање визе, отказивање догађаја, такмичења и др.), дужан је да врати средства у буџет Града, најкасније до 25.12.2023. године.

     

V ПОДНОШЕЊЕ ПРИЈАВЕ

  Пријаву, на предвиђеном обрасцу, са пратећом документацијом, заинтересовано лице доставља у горе наведеном року лично предајом документације (у затвореној коверти) на пријемном шалтеру услужног центра  Града Сремска Митровица бр.3, или 4, или путем поште, на следећу адресу: 

Град Сремска Митровица
                                                 Градска управа за образовање
                                                  ул. Светог Димитрија бр. 13
                                                    22000 Сремска Митровица
са назнаком „Јавни Конкурс за доделу средстава успешним појединцима из области образовања“ 

Конкурс је отворен од 08.02.2023. године, до утрошка средстава, а најкасније до 20.12.2023.године.
                                                                                      
                                                                                   



                                                                                     Начелник Градске управе за образовање
                                                                                                           
                                                                                                             Зоран Ђурић

